b'\n_START_ARTICLE_\nAlkoholinis g\xc4\x97rimas\n_START_PARAGRAPH_\nAlkoholinis g\xc4\x97rimas \xe2\x80\x93 bendrinis \xc4\xafvairi\xc5\xb3 daugiau nei 1\xc2\xa0% etilo alkoholio turin\xc4\x8di\xc5\xb3 g\xc4\x97rim\xc5\xb3 pavadinimas.\n_START_SECTION_\nIstorija\n_START_PARAGRAPH_\nAlkoholiniai g\xc4\x97rimai yra paplit\xc4\x99 didel\xc4\x97je dalyje pasaulio visuomeni\xc5\xb3 nuo prie\xc5\xa1istorini\xc5\xb3 laik\xc5\xb3 primityvi\xc5\xb3 med\xc5\xbeiotoj\xc5\xb3 ir rink\xc4\x97j\xc5\xb3 iki \xc5\xa1iuolaikini\xc5\xb3 nacionalini\xc5\xb3 valstybi\xc5\xb3. Vartojamas \xc4\xafvairiais tikslais: kaip maisto ar medicininis produktas, higienos priemon\xc4\x97, kaip laisvalaikio praleidimo b\xc5\xabdas, d\xc4\x97l atpalaiduojan\xc4\x8dio ir euforizuojan\xc4\x8dio poveikio, bei d\xc4\x97l daugelio kit\xc5\xb3 prie\xc5\xbeas\xc4\x8di\xc5\xb3. Kai kuriems alkoholiniams g\xc4\x97rimams suteikta simbolin\xc4\x97 ar religin\xc4\x97 reik\xc5\xa1m\xc4\x97, pvz., senov\xc4\x97s graik\xc5\xb3 ir rom\xc4\x97n\xc5\xb3 ceremonijos dievui Dionisui (Bakchui), krik\xc5\xa1\xc4\x8dioni\xc5\xb3 eucharistija._NEWLINE_Daugelyje tiek istorini\xc5\xb3, tiek ir \xc5\xa1iuolaikini\xc5\xb3 kult\xc5\xabr\xc5\xb3, alkoholiniai g\xc4\x97rimai d\xc4\x97l j\xc5\xb3 poveikio centrinei nerv\xc5\xb3 sistemai vaidina svarb\xc5\xb3 socialin\xc4\x97s s\xc4\x85veikos vaidmen\xc4\xaf (alkoholini\xc5\xb3 g\xc4\x97rim\xc5\xb3 i\xc5\xa1g\xc4\x97r\xc4\x99 \xc5\xbemon\xc4\x97s \xc4\xafgauna \xe2\x80\x9edr\xc4\x85sos\xe2\x80\x9c). Nors kiti psichik\xc4\x85 veikiantys produktai (opiumas, koka, kanap\xc4\x97s ir kiti) taip pat turi t\xc5\xabkstantmet\xc4\x99 socialinio vartojimo istorij\xc4\x85, ta\xc4\x8diau alkoholiui priimtinumu visuomenei ir vartojimo visuotinumu prilygsta tik kava, arbata ir tabakas._NEWLINE_Iki XII a. \xc5\xbemonijai buvo \xc5\xbeinomi tik nat\xc5\xabral\xc5\xabs alkoholiniai g\xc4\x97rimai. Ma\xc5\xbedaug nuo XVI a. \xc4\x97m\xc4\x97 plisti distiliuoti g\xc4\x97rimai, vadinami spiritais bei \xc4\xafvair\xc5\xabs j\xc5\xb3 pagrindu pagaminti mi\xc5\xa1iniai.\n_START_SECTION_\nChemija\n_START_PARAGRAPH_\nEtanolis (CH\xe2\x82\x83CH\xe2\x82\x82OH), aktyvioji alkoholini\xc5\xb3 g\xc4\x97rim\xc5\xb3 sud\xc4\x97tin\xc4\x97 dalis, beveik visuomet i\xc5\xa1gaunamas fermentacijos b\xc5\xabdu - tam tikr\xc5\xb3 mieli\xc5\xb3 r\xc5\xab\xc5\xa1i\xc5\xb3 angliavandeni\xc5\xb3 metabolizmo deguonies neturin\xc4\x8dioje aplinkoje._NEWLINE_Etanolyje palyginti gerai tirpsta riebalai. \xc5\xa0i savyb\xc4\x97 leid\xc5\xbeia gaminti \xc4\xafvairi\xc5\xb3 skoni\xc5\xb3 alkoholinius g\xc4\x97rimus. Skon\xc4\xaf suteikian\xc4\x8dios sud\xc4\x97tin\xc4\x97s dalys gali b\xc5\xabti pirmin\xc4\x97je \xc5\xbealiavoje, b\xc5\xabti pridedamos prie\xc5\xa1 fermentacij\xc4\x85, prie\xc5\xa1 distiliacij\xc4\x85, distiliacijos metu, i\xc5\xa1pilstymo \xc4\xaf butelius metu, arba \xc4\xaf pat\xc4\xaf butel\xc4\xaf gali b\xc5\xabti dedama \xc5\xbeoli\xc5\xb3 ar vaisi\xc5\xb3. Papildomos skonin\xc4\x97s savyb\xc4\x97s gali b\xc5\xabti suteikiamos paliekant g\xc4\x97rim\xc4\x85 keliems m\xc4\x97nesiams ar metams \xc4\x85\xc5\xbeuolo statin\xc4\x97se (kartais naujose, kartais jau naudotose kitam g\xc4\x97rimui brandinti)._NEWLINE_Didesn\xc4\x97s nei 50\xc2\xa0% etanolio koncentracijos g\xc4\x97rimai yra lengvai u\xc5\xbesidegantys skys\xc4\x8diai. Tam tikri egzoti\xc5\xa1ki g\xc4\x97rimai u\xc5\xbedegami specialiai, siekiant, kad g\xc4\x97rimas \xc4\xafgaut\xc5\xb3 specifin\xc4\xaf skon\xc4\xaf ar kvap\xc4\x85.\n_START_SECTION_\nStiprumas\n_START_PARAGRAPH_\nAlkoholio koncentracija g\xc4\x97rime gali b\xc5\xabti i\xc5\xa1rei\xc5\xa1kiama alkoholio kiekiu pagal t\xc5\xabr\xc4\xaf procentais (pla\xc4\x8diausiai vartojama sistema), alkoholio kiekiu pagal mas\xc4\x99 procentais, ir laipsniais (pagal \xc5\xa1i\xc4\x85 sistem\xc4\x85, stiprumas matuojamas sudr\xc4\x97kinus parak\xc4\x85 ir j\xc4\xaf padegant - 100\xc2\xb0 stiprumas atitinka 57.15\xc2\xa0% etanolio koncentracij\xc4\x85 pagal t\xc5\xabr\xc4\xaf; grynas 96\xc2\xa0% t\xc5\xabrio alkoholis atitikt\xc5\xb3 ~175\xc2\xb0). \xc5\xa0nekamojoje kalboje t\xc5\xabrio procentai kartais klaidingai vadinami laipsniais._NEWLINE_Kadangi dauguma mieli\xc5\xb3 r\xc5\xab\xc5\xa1i\xc5\xb3 nebesidaugina, kai alkoholio koncentracija vir\xc5\xa1ija 18\xc2\xa0% t\xc5\xabrio (tai yra fermentuot\xc5\xb3 g\xc4\x97rim\xc5\xb3, toki\xc5\xb3 kaip alus, vynas ar sak\xc4\x97 nat\xc5\xabrali stiprumo riba), stipresni g\xc4\x97rimai gaunami distiliuojant fermentacijos b\xc5\xabdu pagamintus alkoholio turin\xc4\x8dius skys\xc4\x8dius - taip padidinama alkoholio koncentracija ir pa\xc5\xa1alinami kai kurie \xc5\xa1alutiniai produktai.\n_START_SECTION_\nVartojimas\n_START_PARAGRAPH_\nDaugelyje \xc5\xa1ali\xc5\xb3 alkoholiniai g\xc4\x97rimai yra \xc4\xafprastin\xc4\x97 maitinimosi (piet\xc5\xb3 ir vakarien\xc4\x97s) dalis. Istori\xc5\xa1kai alus buvo vartojamas d\xc4\x97l jo maistin\xc4\x97s vert\xc4\x97s, i\xc5\xa1silaikymo trukm\xc4\x97s, nes jis i\xc5\xa1lieka nesuged\xc4\x99s i\xc5\xa1silaiko ilgiau nei duona, higienos sumetimais - alus ma\xc5\xbeiau kenkia dantims nei duona i\xc5\xa1 prastai sumalt\xc5\xb3 milt\xc5\xb3._NEWLINE_D\xc4\x97l dezinfekuojan\xc4\x8di\xc5\xb3 savybi\xc5\xb3 Viduram\xc5\xbei\xc5\xb3 Europoje alkoholiniai g\xc4\x97rimai, ypa\xc4\x8d silpnas alus, buvo vartojami siekiant i\xc5\xa1vengti vandeniu ir maistu plintan\xc4\x8di\xc5\xb3 lig\xc5\xb3 (pvz., cholera), nes alui virti naudojamas virintas vanduo. Alkoholis stabdo mikroorganizm\xc5\xb3 dauginim\xc4\x85si, miel\xc4\x97s juos nustelbia. Be to alkoholiniai g\xc4\x97rimai nesugesdami gal\xc4\x97jo b\xc5\xabti saugomi paprastose talpose ilg\xc4\x85 laik\xc4\x85._NEWLINE_\xc5\xa0alto klimato \xc5\xa1alyse, stiprieji alkoholiniai g\xc4\x97rimai (pvz., degtin\xc4\x97) vartojami d\xc4\x97l j\xc5\xb3 \xe2\x80\x9e\xc5\xa1ildan\xc4\x8dio poveikio\xe2\x80\x9c, nes alkoholis ple\xc4\x8dia kraujagysles, nors \xc5\xa1is poveikis yra tik tariamas - alkoholis suteikia \xc5\xa1ilumos poj\xc5\xabt\xc4\xaf, ta\xc4\x8diau per i\xc5\xa1sipl\xc4\x97tusias kraujagysles organizmas netenka dar daugiau \xc5\xa1ilumos (hipotermija).\n_START_SECTION_\nSveikata\n_START_PARAGRAPH_\nD\xc4\x97l etanolio poveikio centrinei nerv\xc5\xb3 sistemai, \xc5\xbemones, kaip ir daugel\xc4\xaf gyv\xc5\xabn\xc5\xb3, alkoholis veikia svaiginan\xc4\x8diai. \xc5\xbdinoma, kad ilgalaikis ir da\xc5\xbenas stipri\xc5\xb3j\xc5\xb3 alkoholini\xc5\xb3 g\xc4\x97rim\xc5\xb3 vartojimas gali sukelti alkoholin\xc4\x99 psichoz\xc4\x99, kepen\xc5\xb3 ciroz\xc4\x99 ir priklausomyb\xc4\x99 (alkoholizm\xc4\x85). Alkoholis siejamas su kai kuriomis v\xc4\x97\xc5\xbeio r\xc5\xab\xc5\xa1imis (apie 3,5\xc2\xa0% vis\xc5\xb3 v\xc4\x97\xc5\xbeio atvej\xc5\xb3).\n_START_SECTION_\nToksikologija\n_START_PARAGRAPH_\nEtanolis yra toksi\xc5\xa1kas - ma\xc5\xbeiausia \xc5\xbeinoma mirtina doz\xc4\x97 yra 1400 mg/kg, o vidutin\xc4\x97 mirtina doz\xc4\x97 - 9000 mg/kg. Nepaisant to, nety\xc4\x8dinis alkoholini\xc5\xb3 g\xc4\x97rim\xc5\xb3, ypa\xc4\x8d koncentruot\xc5\xb3, perdozavimas yra rizika moterimis, nedidelio svorio \xc5\xbemon\xc4\x97ms ir vaikams._NEWLINE_Etanolis yra ma\xc5\xbeiau toksi\xc5\xa1kas nei kiti alkoholiai, ta\xc4\x8diau turi stipr\xc5\xb3 psichoaktyvin\xc4\xaf poveik\xc4\xaf. Nuolat vartojami alkoholiniai g\xc4\x97rimai gali sukelti priklausomyb\xc4\x99, kuri vadinama alkoholizmu. D\xc4\x97l to daugelyje visuomeni\xc5\xb3 jo pardavimas ir vartojimas yra reguliuojamas ir ribojamas. Daugelis valstybi\xc5\xb3 riboja arba draud\xc5\xbeia alkoholio pardavim\xc4\x85 vaikams ir jaunimui. Didesnis alkoholio kiekis kraujyje kai kuri\xc5\xb3 valstybi\xc5\xb3 teisin\xc4\x97se sistemos laikomas girtumu ir suma\xc5\xbeina d\xc4\x97mesio sutelktum\xc4\x85 bei reakcijos laik\xc4\x85.\n_START_SECTION_\nRegionin\xc4\x97 \xc4\xafvairov\xc4\x97\n_START_PARAGRAPH_\nPagal gamybos tradicijas ir produktus, galima i\xc5\xa1skirti tam tikrus regionus, kuriems b\xc5\xabdingi vieni ar kiti bruo\xc5\xbeai.\n_START_SECTION_\nReligija\n_START_PARAGRAPH_\nTradicin\xc4\x97 Korano interpretacija teigia, kad islamas draud\xc5\xbeia vartoti alkohol\xc4\xaf (nors esama teigiam\xc5\xb3 alkoholio savybi\xc5\xb3, bet \xc5\xbeala esanti didesn\xc4\x97). Budizmas ir hinduizmas rekomenduoja susilaikyti nuo alkoholio ir narkotik\xc5\xb3, nes jie temdo proto ai\xc5\xa1kum\xc4\x85.  _NEWLINE_Krik\xc5\xa1\xc4\x8dionyb\xc4\x97 ir judaizmas savo apeigose vartoja vyn\xc4\x85 ir nedraud\xc5\xbeia saikingo alkoholini\xc5\xb3 g\xc4\x97rim\xc5\xb3 vartojimo.\n_START_SECTION_\nTeisinis reglamentavimas\n_START_PARAGRAPH_\nDauguma pasaulio \xc5\xa1ali\xc5\xb3 draud\xc5\xbeia pardavin\xc4\x97ti alkoholinius g\xc4\x97rimus nepilname\xc4\x8diams. Am\xc5\xbeius, nuo kurio legaliai leid\xc5\xbeiama pirkti alkoholinius g\xc4\x97rimus, paprastai yra tarp 16 ir 21 met\xc5\xb3. Kai kuriose \xc5\xa1alyse silpnuosius g\xc4\x97rimus (al\xc5\xb3, vyn\xc4\x85) leid\xc5\xbeiama pirkti jaunesniems, nei stipriuosius (pvz., Nyderlanduose, \xc5\xa0veicarijoje, Austrijoje al\xc5\xb3 ir vyn\xc4\x85 leid\xc5\xbeiama pirkti nuo 16, kitus g\xc4\x97rimus - nuo 18 met\xc5\xb3)._NEWLINE_Kai kuriose \xc5\xa1alyse nedraud\xc5\xbeiama nepilname\xc4\x8diams vartoti alkoholini\xc5\xb3 g\xc4\x97rim\xc5\xb3 namie, t\xc4\x97v\xc5\xb3 prie\xc5\xbei\xc5\xabroje (pvz., Jungtin\xc4\x97je Karalyst\xc4\x97je jau 5 met\xc5\xb3 sulaukusiems vaikams t\xc4\x97vai legaliai gali duoti alkoholini\xc5\xb3 g\xc4\x97rim\xc5\xb3)._NEWLINE_Kai kurios \xc5\xa1alys riboja alkoholini\xc5\xb3 g\xc4\x97rim\xc5\xb3 pardavim\xc4\x85, gamyb\xc4\x85, reklam\xc4\x85. 1919-1933 m. JAV buvo draud\xc5\xbeiama gaminti, \xc4\xafve\xc5\xbeti, i\xc5\xa1ve\xc5\xbeti ar parduoti bet kokius alkoholinius g\xc4\x97rimus (prohibicija). Kai kuriose JAV vietov\xc4\x97se draudimas pardavin\xc4\x97ti alkohol\xc4\xaf galioja iki \xc5\xa1iol (ta\xc4\x8diau tur\xc4\x97ti ir gerti alkohol\xc4\xaf nedraud\xc5\xbeiama). Daugelis musulmoni\xc5\xa1k\xc5\xb3 \xc5\xa1ali\xc5\xb3 (pvz., Saudo Arabija draud\xc5\xbeia alkoholinius g\xc4\x97rimus d\xc4\x97l religini\xc5\xb3 prie\xc5\xbeas\xc4\x8di\xc5\xb3. Suomijoje, \xc5\xa0vedijoje, Norvegijoje ir Islandijoje galioja valstyb\xc4\x97s monopolis stipresni\xc5\xb3j\xc5\xb3 (vir\xc5\xa1 3,5\xc2\xa0% alkoholio t\xc5\xabrio) g\xc4\x97rim\xc5\xb3 prekybai, jie parduodami tik specialiose valstybin\xc4\x97se parduotuv\xc4\x97se._NEWLINE_Dauguma \xc5\xa1ali\xc5\xb3 draud\xc5\xbeia vairuoti transporto priemones neblaiviems asmenims, blaivumo riba \xc4\xafvairiose \xc5\xa1alyse varijuoja nuo 0\xc2\xa0% (kraujyje i\xc5\xa1vis negali b\xc5\xabti alkoholio) iki 0,08\xc2\xa0%._NEWLINE_Kai kuriose \xc5\xa1alyse draud\xc5\xbeiama vartoti alkoholinius g\xc4\x97rimus vie\xc5\xa1ose vietose (pvz., JAV, Lietuva), kitose - toki\xc5\xb3 draudim\xc5\xb3 n\xc4\x97ra (Belgija, Vokietija)._NEWLINE_Daugelyje \xc5\xa1ali\xc5\xb3 alkoholini\xc5\xb3 g\xc4\x97rim\xc5\xb3 gamybai reikalinga valstyb\xc4\x97s i\xc5\xa1duota licencija, alkoholiniams g\xc4\x97rimams taikomi padidinti mokes\xc4\x8diai (akcizas). Kai kuriose \xc5\xa1alyse leid\xc5\xbeiama namie gamintis alkoholinius g\xc4\x97rimus savoms reikm\xc4\x97ms.\n_START_SECTION_\nLietuva\n_START_PARAGRAPH_\nLietuvoje visus alkoholinius g\xc4\x97rimus draud\xc5\xbeiama parduoti asmenims iki 20 met\xc5\xb3. Visus alkoholinius g\xc4\x97rimus draud\xc5\xbeiama vartoti vie\xc5\xa1ose vietose, girto pasirodymas vie\xc5\xa1oje vietoje laikomas administracin\xc4\x97s teis\xc4\x97s pa\xc5\xbeeidimu (\xc5\xa1ie draudimai \xc4\xafgyvendinami ne visada). Transporto priemones leid\xc5\xbeiama vairuoti, jei kraujyje yra ne daugiau kaip 0,04\xc2\xa0% alkoholio (0,4 promil\xc4\x97s)._NEWLINE_2016 m. Pasaulio sveikatos organizacijos duomenimis, publikuotais 2017 m., Lietuvoje buvo did\xc5\xbeiausias pasaulyje alkoholio suvartojimas per metus, tenkantis vienam \xc5\xa1alies 15 met\xc5\xb3 ir vyresniam gyventojui: 18,2 litro._NEWLINE_Ir per 10 met\xc5\xb3 \xc5\xa1is skai\xc4\x8dius i\xc5\xa1augo nuo 14,9 litro. Nuo 2018 m. sausio 1 d. imtasi \xc4\xafvairi\xc5\xb3 priemoni\xc5\xb3 jo vartojimui apriboti. Buvo sutrumpintas prekybos alkoholiu laikas, padidintas am\xc5\xbeius, nuo kurio leid\xc5\xbeiama \xc4\xafsigyti ir vartoti alkohol\xc4\xaf (nuo 20 m., anks\xc4\x8diau nuo 18 m.), \xc4\xafsigaliojo alkoholio reklamos draudimas.\n_START_SECTION_\nDistiliavimas\n_START_PARAGRAPH_\nAlkoholio distiliacija Europoje prad\xc4\x97ta XII am\xc5\xbeiaus viduryje, XIV am\xc5\xbeiuje paplito po vis\xc4\x85 \xc5\xbeemyn\xc4\x85, o v\xc4\x97liau ir po vis\xc4\x85 pasaul\xc4\xaf. Kita vertus, esama archeologini\xc5\xb3 duomen\xc5\xb3, kad Kinijoje distiliacija gal\xc4\x97jo b\xc5\xabti taikoma dar 5000 m. pr. m. e.\n_START_SECTION_\nFermentavimas\n_START_PARAGRAPH_\nInd\xc5\xb3, rast\xc5\xb3 neolito epochos Jiahu kaimo liekanose (Kinija, Henanio provincija), rodo, kad jau prie\xc5\xa1 9000 met\xc5\xb3 buvo geriamas fermentuotas g\xc4\x97rimas i\xc5\xa1 ry\xc5\xbei\xc5\xb3, medaus ir vaisi\xc5\xb3. Ma\xc5\xbedaug tuo pat metu Artim\xc5\xb3j\xc5\xb3 ryt\xc5\xb3 kult\xc5\xabrose prad\xc4\x97tas gaminti alus ir vynas. Mesopotamijos molin\xc4\x97se lentel\xc4\x97se randama alaus gamybos recept\xc5\xb3, o mene vaizduojami al\xc5\xb3 geriantys \xc5\xbemon\xc4\x97s. Ind\xc5\xb3 Ajurvedoje apra\xc5\xa1oma alkoholini\xc5\xb3 g\xc4\x97rim\xc5\xb3 vartojimo nauda bei nesaikingumo \xc5\xbeala. Alkoholio vartojimas medicinos tikslais minimas senov\xc4\x97s Egipto ir \xc5\xa1umer\xc5\xb3 dokumentuose._NEWLINE_Skiestas vynas (paprastai santykiu 1 dalis vyno ir 4 dalys vandens) buvo reguliariai vartojamas senov\xc4\x97s Graikijoje, ir buvo daugumos Romos pilie\xc4\x8di\xc5\xb3 mitybos dalis. Vandens pavertimas vynu yra vienas pirm\xc5\xb3j\xc5\xb3 stebukl\xc5\xb3, Naujajame Testamente priskiriam\xc5\xb3 J\xc4\x97zui Kristui, o vyno vartojimas Paskutin\xc4\x97s vakarien\xc4\x97s metu v\xc4\x97liau pavert\xc4\x97 j\xc4\xaf b\xc5\xabtina eucharistijos dalimi._NEWLINE_Viduram\xc5\xbei\xc5\xb3 Europoje al\xc5\xb3 paprastai vartodavo visa \xc5\xa1eima (stipriausi\xc4\x85 - trigubos fermentacijos - al\xc5\xb3 vyrai, silpnesn\xc4\xaf moterys, silpniausi\xc4\x85 vaikai). Taip pat buvo vartojamas sidras ir i\xc5\xa1spaud\xc5\xb3 vynas. Tuo tarpu vynas buvo auk\xc5\xa1tesni\xc5\xb3j\xc5\xb3 klasi\xc5\xb3 g\xc4\x97rimas._NEWLINE_Amerikos \xc5\xbeemyno civilizacijos (pirmojo kontakto su europie\xc4\x8diais metu - XIV a.) taip pat gamino savitus alkoholinius g\xc4\x97rimus. Actekai vietin\xc4\xaf vyn\xc4\x85 (pulk\xc4\x97) leido vartoti tik religini\xc5\xb3 ceremonij\xc5\xb3 metu bei sulaukusiems 70 met\xc5\xb3 am\xc5\xbeiaus. Piet\xc5\xb3 Amerikoje buvo gaminamas \xc4\xaf al\xc5\xb3 pana\xc5\xa1us g\xc4\x97rimas i\xc5\xa1 kukur\xc5\xabz\xc5\xb3 ir kasavos (manioka), prie\xc5\xa1 fermentavim\xc4\x85 augalai b\xc5\xabdavo sukramtomi, kad i\xc5\xa1siskirt\xc5\xb3 cukrus.\n_START_SECTION_\nKlasifikavimas\n_START_PARAGRAPH_\nTradici\xc5\xa1kai yra skiriamos trys alkoholini\xc5\xb3 g\xc4\x97rim\xc5\xb3 grup\xc4\x97s.'